原陵老翁吟
作者：不詳
朝代：唐

paragraphs: 野田荆棘春，閨閣綺羅新。
出沒頭上日，生死眼前人。
欲知我家在何處，北邙松柏正爲鄰。
洛陽女兒羅綺多，無奈孤翁老去何，奈爾何。
正色鴻燾，神思化伐。
穹施后承，光負玄設。
嘔淪吐萌，垠倪散截。
迷腸郗曲，䨴零霾曀。
雀燬龜水，健馳御屈。
拿尾研動，袾袾哳哳。
㳷用祕功，以嶺以穴。
柂薪伐藥，莽榤萬茁。
嘔律則祥，佛倫惟薩。
牡虛無有，頤咽蘂屑。
肇素未來，晦明興滅。
五行七曜，成此閏餘。
上帝降靈，歲且涒徐。
蛇蛻其皮，吾亦神攄。
九九六六，束身天除。
何以充喉，吐納太虛。
何以蔽踝，霞袂雲袽。
哀爾浮生，櫛比荒墟。
吾復麗氣，還形之初。
在帝左右，道濟忽諸。